《登甘露台望金焦作》
明代·胡应麟

叠岭嵯峨到碧天，携壶秋色暮云前。楼高北固三千丈，殿锁南云八百年。

雁鹜惊飞吴苑笛，鱼龙乱语蜀江船。乘风恍忆银河去，拾取金焦石二拳。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。